Bitcoin Guide: Alt du skal vide om Bitcoin

Det går op og ned for Bitcoin, men det åbner også op for mange muligheder. Desuden er der mange eksperter, der har høje fremtidsforhåbninger for verdens mest populære kryptovaluta.

I Danmark har de fleste nok allerede hørt om Bitcoin. Det er dog stadig de færreste, der selv ejer dele af valutaen. Hvis du er interesseret i Bitcoin og gerne vil lære mere om den, så læs med her. Vi svarer nemlig på alle de mest relevante spørgsmål, som har at gøre med Bitcoin.

Hvad er Bitcoin?

Bitcoin (normalt forkortet til BTC eller XBT) er en digital valuta. Det var den første store kryptovaluta, der kom på det internationale marked, og siden er den steget voldsomt i værdi. I begyndelsen var én Bitcoin kun få cents værd. Her midt i 2019 har Bitcoin en kurs på omkring 80.000 kroner, om end der konstant sker udsving.

Opfinderen af Bitcoin hedder Satoshi Nakamoto. Udover navnet og enkelte internetpublikationer kender vi dog intet til manden bag projektet – navnet er formentligt et alias, og mange mistænker, at det kan være en gruppe og ikke bare én mand, der står bag.

Bitcoins white paper, hvor konceptet bliver forklaret, blev publiceret i 2008. Året efter, i 2009, begyndte tilhængerne officielt at benytte Bitcoin som en valuta.

Bitcoin er baseret på et open source system, hvor der ikke er nogen central mellemmand. Enhver handel foregår således mellem to enheder (fx to privatpersoner, eller to virksomheder). Alle transaktioner klares kollektivt og bliver registreret i Bitcoins blokkæde. Der betales et lille gebyr ved hver transaktion, som Bitcoin miners får for at registrere transaktionen.

Der er sat et loft på 21 millioner Bitcoins, som er det maksimale antal, der nogensinde vil eksistere. De kommer langsomt på markedet og kan mines af computere. Grundet dette koncept sker der ikke traditionel inflation ved Bitcoin, som der gør ved almindelige fiat valutaer som fx den danske krone. I stedet afhænger Bitcoins værdi af udbuddet og efterspørgslen.

Bitcoin opbevares på en privat wallet (tegnebog), som er digital og som du kan have liggende på mobilen, computeren eller en anden enhed. Det sikreste er at have en hardware wallet – noget der minder lidt om et USB-stik, men som er specielt designet til opgaven.

Læs mere: Bitcoin Mining: Fordele og ulemper i 2019-2020

Hvor og hvordan kan Bitcoin bruges?

Bitcoin kan bruges til handel og spekulation. Du kan købe og sælge med Bitcoin, hvis ellers du finder en anden person eller forretning, der er villig til at gøre det samme. Det sker især online, hvor Bitcoin kan bruges i mange forskellige sammenhæng.

I Danmark er der enkelte steder, hvor du kan handle med Bitcoin. Det er mest typisk i Københavnsområdet, hvor der er enkelte caféer, barer og hobbyforretninger, som tager betaling i Bitcoin. I landets mindre byer er det dog svært at finde muligheden.

Danmark er dog et af de lande, hvor interessen for Bitcoin har været forholdsvis lav. Borgerne i andre lande har taget den mere til sig. De lande, hvor der typisk handles meget med Bitcoin, er lande som USA, Japan, Sydkorea, Tyrkiet, Venezuela, Argentina og Brasilien. Valutaen er også populær i Schweiz, hvor vi har det såkaldte “crypto valley”. Her foregår store dele af udviklingen.

Mange vælger desuden at investere i Bitcoin uden intentioner om at benytte den som valuta. Den har nemlig et stort potentiale og er allerede steget enormt meget i værdi siden udgivelsen. Bitcoin har gennemsnitligt været langt stærkere end aktiemarkedet over de seneste ti år.

Dog har den været igennem en trist periode i hele 2018, men det samme var tilfældet i 2014, og her kom Bitcoin stærkt tilbage: Mange investorer ser derfor et helt særligt potentiale i Bitcoin-investering.

Det er i øvrigt også udbredt at bruge Bitcoin til at veksle til andre kryptovalutaer. Det kan gøres hos en børs, eller direkte i mange software wallets.

Har Bitcoin en lys eller mørk fremtid?

Der er delte meninger om Bitcoins fremtid. Mange teknologiske eksperter er utroligt optimistiske omkring den og ser et stort potentiale. Økonomiske eksperter, samt folk fra finanstilsynet, advarer mod køb af Bitcoin, da den ikke er reguleret af nogle myndigheder.

Men netop det at den ikke er reguleret kan vise sig at være en stor fordel. Værdien kan ikke fastsættes af en stat, men derimod kun af udbuddet, efterspørgslen og konkurrencen.

Hvis folk bliver mere interesserede i Bitcoin, og hvis flere ønsker at eje eller bruge den, så kommer værdien formentligt til at stige. Da Bitcoin samtidig dikterer resten af kryptomarkedet, er det svært at se, hvor konkurrencen skal komme fra.

Det kan gå begge veje, og det er bedst at overveje enhver handel eller investering grundigt. Men vi mener dog, at der er tegn på, at Bitcoin sagtens kan få en lys fremtid med masser af succes og med større etablering på det internationale marked.

Er det muligt at tjene penge på Bitcoin i 2019/2020?

Det korte svar er ja. For der er allerede folk, der konsekvent tjener penge på Bitcoin hver eneste dag i 2019.

Det sker som regel ved køb og salg af valutaen. Bitcoin kan nemlig købes hos en børs med et gebyr på under 1% og kan derefter sælges videre privat til 5% eller endda endnu mere.

Om det er muligt at tjene penge på spekulation i valutaen, altså om den stiger i værdi, det er sværere at sige. Det vil kræve en større markedsanalyse, men mange eksperter forventer dog et stort bull run i 2019/2020.

Andre interessante facts om Bitcoin

Her er nogle hurtige, men interessante facts om Bitcoin, som vi ikke har været inde på før:

● Bitcoin er forgænger for mange andre kryptovalutaer, som faktisk ofte har bedre teknologi end Bitcoin, men som grundet efterspørgslen ikke har overgået den i værdi.

● Den kontrolleres ikke af nogen. Der er således ikke en bank eller en stat, der kan tage dine Bitcoin-holdings fra dig. Ved dårlig wallet-beskyttelse er det dog muligt at blive hacket.

● Det forventes, at der vil komme nye Bitcoins indtil 2140, men i et gradvist langsommere tempo.

● Bitcoin-netværket har et stort forbrug af elektricitet, der svarer til hvad enkelte små lande bruger. Bitcoin er derfor blevet kritiseret for at være dårligt for miljøet, men den traditionelle finanssektor har dog et langt større forbrug på global basis.

Læs mere: Tjene penge på Bitcoin i 2019-2020: Giver det mening?

Alternative kryptovalutaer

Bitcoin er den største og mest værdifulde kryptovaluta på markedet. Andre af dem er dog også interessante at se nærmere på.

For eksempel er der Bitcoin Cash, som er en videretænkning af Bitcoin, men som har mere plads til transaktioner. Overførsler med Bitcoin Cash er således hurtigere og har mindre gebyrer (ofte 1 øre for en forsendelse).

Ethereum er den kryptovaluta, som mange mener har den bedste teknologi. De fleste nye ting, der sker inden for kryptovalutaer, starter som regel hos Ethereum.

Litecoin er en anden populær kryptovaluta, der også kan bruges til mange formål. Ligesom Bitcoin benyttes den mest som investeringsobjekt, men kan også bruges praktisk som valuta.

Alle kan i teorien starte en kryptovaluta, og derfor er der også mange på markedet. Der vil formentligt blive flere og flere. Bitcoin er stadig den største, og bliver nok ikke overgået inden for den nære fremtid, men det er utroligt spændende at følge med i udviklingen af hele kryptomarkedet.